V utorok 22. septembra 2026 dôjde na celom území Slovenska k prechodu 3. televízneho multiplexu, ktorého súčasťou sú televízne programové služby STVR,na modernejší vysielací štandard DVB-T2. Táto zmena sa týka iba domácností, ktoré sledujú televíziu bezplatne prostredníctvom antény. 

Po uskutočnení zmeny bude treba na prijímačoch opätovne naladiť programové služby STVR. Vo väčšine prípadov postačí automatické alebo manuálne ladenie programov, novšie zariadenia (televízor a set-top box) štandard DVB-T2 podporujú, takže nebudú potrebné žiadne ďalšie kroky zo strany domácností.
 
V prípade starých prijímačov, alebo set-top boxov, ktoré nepodporujú štandard DVB-T2, bude potrebná ich výmena za modernejšie zariadenie. Preladenie odporúčame vykonať najskôr v popoludňajších hodinách 22. septembra. Samotná televízna anténa sa meniť nemusí. Divákov využívajúcich káblovú, satelitnú alebo internetovú televíziu sa netýka.
Prosíme mestá a obce, aby informáciu podľa svojich možností sprostredkovali obyvateľom prostredníctvom:
• miestneho alebo obecného rozhlasu,
• webovej stránky mesta alebo obce,
• sociálnych sietí,
• úradných a informačných tabúľ,
• miestnych novín alebo spravodajov.

